Predkladacia správa

Vláda Slovenskej republiky na svojom zasadnutí dňa 11. októbra 2007 prijala uznesenie  č. 862, v ktorom v bode C.3. uložila  ministerke práce, sociálnych vecí a rodiny  v spolupráci s podpredsedom vlády pre vedomostnú spoločnosť, európske záležitosti, ľudské práva a menšiny, ministrami, predsedníčkou Štatistického úradu Slovenskej republiky a splnomocnencom vlády Slovenskej republiky pre rómske komunity predkladať každoročne súhrnnú správu o dosiahnutom pokroku v oblasti rodovej rovnosti a o činnosti Rady vlády Slovenskej republiky pre rodovú rovnosť. Správa bude po prerokovaní vo vláde Slovenskej republiky predložená na rokovanie Národnej rady Slovenskej republiky. 
Predložený materiál je už v poradí druhou správou o stave rodovej rovnosti na Slovensku. Historicky prvá Súhrnná správa o stave rodovej rovnosti na Slovensku (ďalej iba „správa“) bola prerokovaná na zasadnutí vlády Slovenskej republiky dňa 8. apríla 2009. K materiálu bolo prijaté uznesenie vlády Slovenskej republiky č. 273/2009, ktorým bol predseda vlády Slovenskej republiky poverený predložiť správu predsedovi NR SR na prerokovanie v NR SR. Predseda NR SR svojím rozhodnutím z 12. októbra 2009 č. 1314 pridelil správu na prerokovanie Výboru NR SR pre sociálne veci a bývanie a Výboru NR SR pre ľudské práva, národnosti a postavenie žien ako gestorskému výboru. Správa bola vo výboroch NR SR prerokovaná dňa 26. novembra 2009. V pléne NR SR bola správa prerokovaná 2. decembra 2009.
Štruktúra predloženej správy nadväzuje na najvýznamnejšie dokumenty v oblasti presadzovania ľudských práv žien a predovšetkým na „Pekinskú akčnú platformu“ a „Plán uplatňovania rovnosti žien a mužov na roky 2006 – 2010 EK“. Materiál bol vypracovaný v spolupráci s Inštitútom pre výskum práce a rodiny a členmi a členkami Exekutívneho a Konzultačného výboru rady vlády Slovenskej republiky pre rodovú rovnosť. 
Správa sa zameriava na najvýraznejšie rodové rozdiely a indikátory rodových nerovností. Údaje sú prevažne z databáz z roku 2009, 2008 resp. staršie. Uvedený rozptyl údajov je z dôvodu predovšetkým neexistencie novších údajov, periodicite ich sledovania a prepočítavania na stav obyvateľstva. Viacúrovňové, komplexné a vzájomne previazané príčiny rodových nerovností si vyžadujú komplexné riešenia na legislatívnej, sociálnej, ekonomickej a kultúrnej úrovni. 
Správa sa zameriava predovšetkým na zhodnotenie roku 2008 za ktorý sa podarilo zhromaždiť najkomplexnejšie zdrojové dáta, ale poukazuje aj na niektoré rizikové faktory ohrozujúce rodovú rovnosť v dôsledku globálnej hospodárskej recesie vyplývajúce z predbežných analýz vývoja v roku 2009. Správa mapuje vybrané oblasti rodových nerovností a poukazujeme na regresívny a progresívny vývoj hlavných ukazovateľov. Konštrukcia indikátorov umožňuje celoeurópske porovnanie. 
Príloha materiálu obsahuje štatistické informácie predovšetkým z oblasti trhu práce. Aktuálne štúdie potvrdzujú výrazné ekonomické zisky z presadzovania rodovej rovnosti a vyrovnávania rodových rozdielov. Ak by produktivita a zamestnanosť žien dosiahla úroveň týchto parametrov u mužov, HDP Slovenska by sa zvýšilo o 30 %. Zároveň sa podporou vyššej ekonomickej aktivity žien znižuje detská chudoba, zvyšuje sa fertilita a vzhľadom na starnutie populácie sa stabilizuje aj dôchodkový a sociálny systém krajiny. 
Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.
Materiál bol predložený na medzirezortné pripomienkové konanie. Vznesené pripomienky boli akceptované, zásadná pripomienka bola stiahnutá. Materiál bol predložený na rokovanie Hospodárskej a sociálnej rady.